Document ID: 32003D0190

Απόφαση της Επιτροπής
της 18ης Μαρτίου 2003
σχετικά με τη δημοσίευση των στοιχείων αναφοράς του προτύπου EN 521:1998 "Προδιαγραφές συσκευών που λειτουργούν αποκλειστικά με υγραέριο - Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας", σύμφωνα με την οδηγία 90/396/EΟΚ του Συμβουλίου
[κοινοποιηθείσα υπό τον αριθμό Ε(2003) 711]
(Κείμενο που παρουσιάζει ενδιαφέρον για τον ΕΟΧ)
(2003/190/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/396/EΟΚ του Συμβουλίου, της 29ης Ιουνίου 1990, για την προσέγγιση των νομοθεσιών των κρατών μελών σχετικά με τις συσκευές αερίου(1), όπως τροποποιήθηκε από την οδηγία 93/68/EΟΚ(2), και ιδίως το άρθρο 6 παράγραφος 1,
τη γνώμη της μόνιμης επιτροπής που συστάθηκε σύμφωνα με το άρθρο 5 της οδηγίας 98/34/EΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων για τις υπηρεσίες της κοινωνίας της πληροφορίας(3), όπως τροποποιήθηκε από την οδηγία 98/48/EΚ(4),
Εκτιμώντας τα ακόλουθα:
(1) Το άρθρο 2 της οδηγίας 90/396/EΟΚ ορίζει ότι οι συσκευές αερίου είναι δυνατόν να διατίθενται στην αγορά και να τίθενται σε λειτουργία μόνον εφόσον, κανονικά χρησιμοποιούμενες, δεν θέτουν σε κίνδυνο την ασφάλεια ανθρώπων, κατοικίδιων ζώων ή αγαθών.
(2) Σύμφωνα με το άρθρο 5 της οδηγίας 90/396/EΟΚ, οι συσκευές αερίου τεκμαίρεται ότι πληρούν τις βασικές απαιτήσεις του άρθρου 3 αυτής της οδηγίας, εφόσον συμφωνούν με τα σχετικά εθνικά πρότυπα τα οποία μεταγράφουν τα εναρμονισμένα πρότυπα των οποίων τα στοιχεία δημοσιεύονται στην Επίσημη Εφημερίδα της Ευρωπαϊκής Ένωσης.
(3) Τα κράτη μέλη οφείλουν να δημοσιεύουν τα στοιχεία των εθνικών προτύπων τα οποία μεταγράφουν τα εναρμονισμένα πρότυπα των οποίων τα στοιχεία δημοσιεύονται στην Επίσημη Εφημερίδα της Ευρωπαϊκής Ένωσης.
(4) Οι Κάτω Χώρες κατέθεσαν επίσημη ένσταση όσον αφορά το σημείο 5.7.2.1, "Συσκευές που προσαρμόζονται σε διατρήσιμες φιάλες αερίου", του προτύπου EN 521:1998 "Προδιαγραφές συσκευών που λειτουργούν αποκλειστικά με υγραέριο - Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας", που εγκρίθηκε από την Ευρωπαϊκή Επιτροπή Τυποποίησης (CEN) στις 21 Μαΐου 1997 και τα στοιχεία αναφοράς του οποίου δημοσιεύθηκαν στην Επίσημη Εφημερίδα των Ευρωπαϊκών Κοινοτήτων στις 25 Ιουλίου 1998(5), με τον ισχυρισμό ότι το πρότυπο αυτό δεν ανταποκρίνεται πλήρως στις βασικές απαιτήσεις της οδηγίας 90/396/EΟΚ.
(5) Σύμφωνα με τις ολλανδικές αρχές, οι φορητές συσκευές (για κατασκήνωση) που λειτουργούν με υγραέριο (LPG) με το οποίο τροφοδοτείται ο καυστήρας μέσω της διατρήσιμης φιάλης αερίου, είναι δυνατόν, εάν η φιάλη δεν αντικατασταθεί σύμφωνα με τις οδηγίες χρήσης, να καταστούν επικίνδυνες και ενδεχομένως να προκληθούν διαρροές αερίου και σοβαρά εγκαύματα. Ισχυρίζονται ότι η παραπάνω πιθανότητα θα έπρεπε να προβλέπεται, δεδομένου ότι, καθώς οι εν λόγω συσκευές χρησιμοποιούνται συνήθως σε ιδιαίτερες περιπτώσεις όπως κατασκηνώσεις και σκηνές για σύντομες χρονικές περιόδους, δεν διαβάζουν όλοι οι χρήστες μεθοδικά τις οδηγίες χρήσης ή ο φωτισμός είναι ελλιπής για την ανάγνωσή τους, με αποτέλεσμα ο χρήστης να διατρέχει πράγματι τον κίνδυνο να μην τοποθετήσει σωστά τη φιάλη.
(6) Σύμφωνα με την οδηγία 90/396/EΟΚ όλες οι συσκευές πρέπει να συνοδεύονται από οδηγίες χρήσης και συντήρησης για το χρήστη, παρέχοντας όλες τις πληροφορίες που είναι αναγκαίες για την ασφαλή χρήση. Αυτό σημαίνει ότι προϋπόθεση για την ασφαλή λειτουργία των συσκευών που ανταποκρίνονται στις απαιτήσεις της οδηγίας, είναι να ακολουθούν οι χρήστες τις εν λόγω οδηγίες.
(7) Αν και το πρόβλημα που έθεσαν οι ολλανδικές αρχές πηγάζει κυρίως από τη συμπεριφορά των χρηστών, η CEN οφείλει, λαμβάνοντας υπόψη την εξέλιξη της συμπεριφοράς των χρηστών καθώς και τις ιδιαίτερες συνθήκες υπό τις οποίες ενδέχεται να χρησιμοποιηθεί αυτό το είδος συσκευής, να εξετάσει την πιθανότητα βελτίωσης του εγγενούς επιπέδου ασφάλειας κατά την αντικατάσταση των φιαλών αερίου.
(8) Για το σκοπό αυτό, η Επιτροπή θα ζητήσει από τη CEN να παρουσιάσει εντός δύο ετών μια αναθεωρημένη έκδοση του EN 521:1998. Κατόπιν της εφαρμογής της εν λόγω εντολής και ανάλογα με τα αποτελέσματά της, θα μπορούσαν να εξεταστούν περαιτέρω πιθανές αποφάσεις σχετικά με την ισχύουσα έκδοση του προτύπου.
(9) Όσον αφορά το αίτημα ανάκλησης του τεκμηρίου συμμόρφωσης, πρέπει να ληφθεί υπόψη το γεγονός ότι, σύμφωνα με τις υπάρχουσες πληροφορίες, οι διατρήσιμες φιάλες αερίου χρησιμοποιούνται ευρέως για περισσότερο από 30 έτη, με 50 εκατομμύρια πωλήσεις ετησίως σε όλη την Κοινότητα και ότι ο αριθμός ατυχημάτων σε σύγκριση με τον αριθμό συσκευών που χρησιμοποιούνται είναι εξαιρετικά χαμηλός.
(10) Επιπλέον, πρέπει να ληφθεί υπόψη ότι οι φορητές συσκευές αερίου (για κατασκήνωση) παρουσιάζουν πράγματι υψηλό κίνδυνο σε όλες τις περιστάσεις, λόγω των χαρακτηριστικών της τεχνικής που χρησιμοποιείται (ελεύθερη φλόγα, θερμή επιφάνεια κ.λπ.), και άρα ότι οι κίνδυνοι που αναφέρονται στην επίσημη ένσταση ισχύουν σε όλες τις περιπτώσεις που η συμπεριφορά του καταναλωτή δεν συνάδει με τις οδηγίες χρήσης.
(11) Ως εκ τούτου συμπεραίνεται ότι, με βάση το EN 521:1998, τις πληροφορίες που υπέβαλαν οι Κάτω Χώρες, οι άλλες εθνικές αρχές, η CEN και η βιομηχανία και έπειτα από διαβουλεύσεις με την ομάδα εμπειρογνωμόνων για τις συσκευές αερίου και την επιτροπή που συστάθηκε δυνάμει της οδηγίας 98/34/EΚ, δεν συνάδει με την αρχή της αναλογικότητας και επομένως δεν δικαιολογείται η ανάκληση του τεκμηρίου συμμόρφωσης του σημείου 5.7.2.1 του EN 521:1998,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία αναφοράς του προτύπου EN 521:1998 "Προδιαγραφές συσκευών που λειτουργούν αποκλειστικά με υγραέριο - Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας" που εγκρίθηκε από την Ευρωπαϊκή Επιτροπή Τυποποίησης (CEN) στις 21 Μαΐου 1997 και τα οποία δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις 25 Ιουλίου 1998, δεν θα αποσυρθούν από τον κατάλογο των προτύπων που δημοσιεύθηκαν στην Επίσημη Εφημερίδα της Ευρωπαϊκής Ένωσης. Ως εκ τούτου, θα εξακολουθήσει να ισχύει για το εν λόγω πρότυπο το τεκμήριο συμμόρφωσης με τις σχετικές διατάξεις της οδηγίας 90/396/EΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Μαρτίου 2003.

Labels: 7
1
14